Høringssvar fra AMRere og TRere i CSR.

Der er varslet en besparelse på 900.000kr ved at nedlægge 2 fuldstillinger i CSR Mestringsvejledningen på et meget uklart grundlag.

Det er ikke belyst, hvor mange ansatte der er brug for i et Mestringscenter, hvilke kompetencer der er brug for, fordelingen samt placering i kommunen.

Det er usagt hvilke åbningstider og dermed tilgængelighed, som borgerne kan forvente i Mestringscenteret og hvad det vil kræve af medarbejdertimer.

Det er nævnt, at medarbejderressourcerne på tværs af CSR og SYBA kan anvendes mere effektivt men ikke hvordan og begrundelsen for at besparelsen skal findes i CSR Mestringsvejledningen er uklar.

Én Indgang med Åben Rådgivning findes i dag på 4 adresser i kommunen (Hornslet, Rønde, Kolind, Ebeltoft), så det er lokalt og dermed til at komme til for borgere i hele kommunen. Hvis man samler de 4 satellitter ét sted, vil det få store konsekvenser for borgere, der ikke kan komme frem. Åben Rådgivning varetages i dag af sagsbehandlere i Socialcenteret.

Derudover findes uvisiterede samværstilbud i dag på 2 af adresserne (Hornslet, Ebeltoft), hvor en sammenlægning også vil ramme borgere, der ikke kan komme frem. Det er vigtigt at påpege, at der er borgere i dag, som ikke er i stand til at møde frem men har og fortsat vil have brug for at blive ledsaget derhen eller behov for §85 støtte i eget hjem. I Mestringsvejledningen er det ligeledes ikke en ydelse at kunne transportere borgere til Én indgang, behandling eller samvær. Der er også fremsat forslag om besparelser på busruter i omstillingskataloget, der kan være afgørende i forhold til at komme frem til Mestringscenteret - og andre vigtige destinationer.

Midtpunktet har §104 (visiterede) og uvisiterede samværstilbud og aktiviteter for en bred målgruppe, hvor det vil være problematisk, hvis borgere fra SYBA også skal rummes i dette. Det kræver andre faglige kompetencer og målgrupperne kan være problematiske at sætte sammen. Det er uklart, om der skal være færre visiterede tilbud.

Den beskrevne tilbudsvifte er allerede igangværende i Én Indgang med uvisiterede samværstilbud, Åben Rådgivning, §82b (tidsafgrænsede individuelle mestringsforløb), §82a (gruppetilbud) og involvering af civilsamfundets tilbud, hvor det er uklart hvordan dette kan udvides uden meromkostning.

Vi ser det problematisk, at der er lagt op til en besparelse ind i en omlægning og nytænkning af et Mestringscenter, der tvært imod kan koste ressourcer for at udvikle et brugbart tilbud til borgerne.